***Службени лист***

 ***општине Пожега***

|  |
| --- |
| **БРОЈ 17/19, ПОЖЕГА, 31. ДЕЦЕМБАР 2019. ГОДИНЕ** |

На основу члана 32 став 1 тачка 3 Закона о локалној самоуправи („Службени гласник РС“ бр.129/2007, 83/201, 101/2016 и 47/2018), члана 6 тачка 3 и члана 15в и 60 Закона о финансирању локалне самоуправе („Службени гласник РС“ бр.62/06, 47/11, 93/12, 99/13, 125/14, 95/15, 83/16, 91/16, 104/2016, 96/2017, 89/2018 и 95/2018) и ) и члана 38. и 113. Статута општине Пожега („Службени лист општине Пожега“, бр. 1/19), Скупштина општине Пожега, на седници одржаној 30.12.2019. године, донела је

**О Д Л У К У**

 **О ИЗМЕНАМА И ДОПУНАМА**

**ОДЛУКЕ О ЛОКАЛНИМ КОМУНАЛНИМ ТАКСАМА**

**НА ТЕРИТОРИЈИ ОПШТИНЕ ПОЖЕГА**

**Члан 1.**

У Одлуци о локалним комуналним таксама на територији општине Пожега („Службени лист општине Пожега“ број 9/19) у Таксеној тарифи број 1, тачка 2, став 6, тачка на крају замењује се запетом и додају се речи „осим за радне јединице поште Пожега у Рогама, Јелен Долу, Горњој Добрињи и Великој Јежевици за које се неће утврђивати комунална такса за истицање фирме на пословном простору.“

 **Члан 2.**

Ова Одлука ступа на снагу осмог дана од дана објављивања у «Службеном листу општине Пожега».

**01 Број: 011-49/2019**

**СКУПШТИНА ОПШТИНЕ ПОЖЕГА**

 **ПРЕДСЕДНИК,**

**Верица Богићевић, с.р.**

На основу члана 58 и 61 Статута општине Пожега (''Сл. лист општине Пожега'', бр. 1/19), Скупштина општине Пожега, на седници одржаној дана 30.12.2019, донела је:

 **ОДЛУКА О ИЗМЕНИ И ДОПУНИ ОДЛУКЕ**

**О УТВРЂИВАЊУ ПРОСЕЧНИХ ЦЕНА КВАДРАТНОГ МЕТРА ОДГОВАРАЈУЋИХ НЕПОКРЕТНОСТИ ЗА УТВРЂИВАЊЕ ПОРЕЗА НА ИМОВИНУ ЗА 2020. ГОДИНУ НА ТЕРИТОРИЈИ ОПШТИНЕ ПОЖЕГА**

Члан 1

У Одлуци о утврђивању просечних цена квадратног метра одговарајућих непокретности за утврђивање пореза на имовину за 2020. године на територији општине Пожега („Службени лист општине Пожега“, бр. 11/19), након члана 2 додаје се нови члан 2а који гласи:

Изузетно од утврђених просечних цена по м2 непокретности–стамбеног простора у зградама за вишепородично становање изграђеним на катастарским парцелама 509/10, 509/42, 509/43, 509/44, 509/45, 509/46, 509/47, 509/48, 509/49, 509/50, 509/51, 509/52, 509/53, 509/54, 509/55, 509/56 и 509/57 описане у листу непокретности број 1373 у КО Пожега, у Хиландарској и Сретењској улици, који представљају станове за социјално становање и збрињавање избеглих и интерно расељених лица, узимајући у обзир елементе који утичу на укупну тржишну вредност стамбених објеката овог типа који се постиже у слободном промету, како корисну површину и просечну тржишну вредност м2 одговарајућих непокретности, тако и амортизацију, квалитет градње и степен изведених грађевинских радова као и опремљеност наведеног простора за становање у хигијенско-техничком смислу, утврђује се у износу од 35.550,00 дин/м2 наведеног стамбеног простора.

Члан 2

 Ову одлуку објавити у „Службеном листу општине Пожега“ и на интернет страни општине Пожега.

Члан 3

Ова одлука ступа на снагу осмог дана од дана објављивања у „Службеном листу општине Пожега“.

**01 Број: 011-46/2019**

**СКУПШТИНА ОПШТИНЕ ПОЖЕГА**

**ПРЕДСЕДНИК,**

**Верица Богићевић, с.р.**

На основу члана 29. Закона о комуналним делатностима (''Сл.гл.РС'', бр.88/011, 104/016 и 95/018) и члана 38. и 113. Статута општине Пожега (''Сл.лист општине Пожега'', бр. 1/2019), Скупштина општине Пожега на седници одржаној 30.12.2019. године, донела је

**ПРАВИЛНИК**

**О СУБВЕНЦИОНИСАЊУ ТРОШКОВА КОМУНАЛНИХ УСЛУГА ПОРОДИЦИ СА ТРОЈЕ И ВИШЕ ДЕЦЕ И ДЕТЕТОМ СА СМЕТЊАМА У РАЗВОЈУ**

**Члан 1.**

Овим правилником ближе се уређују услови, начин, критеријуми и поступак за остваривање права на субвенционирану цену комуналних услуга породици са троје и више деце и породици са дететом са сметњама у развоју.

**Члан 2.**

Право на субвенционисање трошкова комуналних услуга има породица са троје и више деце, док у породици постоји најмање троје деце до завршетка средње школе и ако:

- чланови породице имају пријављено пребивалиште на територији општине Пожега, односно боравиште за расељена лица са Косова и Метохије, најмање једну годину пре дана рођења трећег, односно сваког наредног детета;

- чланови породице станују на адреси стана за који траже умањење обавеза плаћања комуналних услуга;

- породица непосредно брине о деци и ако немају деце у установи социјалне заштите и хранитељству;

- да у моменту подношења захтева за субвенционисану цену комуналне услуге нема дуговања по основу извршених комуналних услуга према јавном предузећу.

**Члан 3.**

Право на субвенционисање трошкова комуналних услуга има породица са дететом са сметњама у развоју док се дете налази на редовном школовању под условима из члана 2. ове одлуке.

**Члан 4.**

Субвенционисање трошкова комуналних услуга остварује се за комуналне услуге које врши Јавно комунално предузеће ''Наш дом'' Пожега, чији је оснивач Општина Пожега.

**Члан 5.**

Субвенционисање трошкова комуналних услуга врши се одређивањем субвенциониране цене комуналних услуга за услуге из члана 4. ове одлуке.

Субвенционирану цену комуналних услуга из става 1. овог члана утврђује Општинско веће на годишњем нивоу за календарску годину у зависности од нивоа планираних средстава у буџету Општине и броја породица са децом који имају право на субвенционирану цену.

Субвенционирана цена комуналних услуга за породицу са троје и више деце утврђује се у износу од половине номиналног износа дечјег додатка, а за породицу са дететом са сметњама у развоју у висини номиналног износа дечјег додатка.

**Члан 6.**

Захтев за остваривање права на субвенционисање дела трошкова комуналних услуга (у даљем тексту: захтев) подноси се Центру за социјални рад.

Уз захтев из става 1. овог члана прилаже се:

1. извод из матичне књиге рођених за децу у породици;

2. фотокопија личне карте, односно расељеничке легитимације за родитеље;

3. уверење о пребивалишту за подносиоца захтева и децу;

4. потврда о редовном школовању за децу, ако су на школовању.

Уз захтев за остваривање права на субвенционирану цену комуналних услуга за децу са сметњама у развоју поред доказа из става 2. тачка 1., 2., 3. и тачке 4., ако се дете налази на редовном школовању, овог члана, прилаже се налаз и мишљење Интерресорне комисије Општине Пожега.

**Члан 7.**

На основу поднетих захтева, Центар за социјални рад након спроведеног поступка и прибављања других доказа по службеној дужности (доказ да подносилац захтева и чланови његове породице немају неизмирених обавеза по рачунима који гласе на адресу стана у коме станује породица са децом, односно власника стана у коме породица станује и других доказа којима се утврђују чињенице од значаја за остваривање права (да породица непосредно брине о деци, живи у заједничком домаћинству, породица станује на адреси означеној у рачуну и др.), доноси решење о праву на субвенцију трошкова комуналних услуга.

На основу решења о праву на субвенционисање комуналних услуга, Центар за социјални рад сачињава списак породица, односно лица које остварују право на субвенционирану цену комуналних услуга са следећим подацима: име и презиме, ЈМБГ, адреса пребивалишта; које доставља ЈКП и Општинској управи – Одељењу за друштвене делатности.

**Члан 8.**

Право на субвенцију трошкова комуналних услуга остварено у складу са овим правилником, признаје се у трајању од годину дана од дана поднетог захтева.

Ако у току коришћења права наступе промене које су од утицаја на остваривање права, доноси се ново решење.

У месецу пре истека рока из става 1. овог члана, корисник обнавља захтев и прилаже доказе само за промене које су од утицаја на остваривање права.

На основу благовремено обновљеног захтева доноси се ново решење којим се право признаје у трајању од годину дана од дана поднетог захтева.

Ако корисник обнови захтев по истеку важности решења о праву на субвенционирану цену комуналних услуга, право на субвенцију признаје се од дана поднетог захтева на основу доказа приложених у складу са ставом 4. овог члана.

**Члан 9.**

ЈКП ''Наш дом'' Пожега доставља Центру за социјални рад месечно захтев за регресирање средстава на име мање остварених прихода по основу субвенционираних цена комуналних услуга за породице са троје и више деце и/или са дететом са сметњама у развоју.

Уз захтев се прилаже списак корисника субвенционисаних услуга, износ задужења по цени утврђеној актом надлежног органа, износ задужења по субвенционираној цени и износ средстава за регресирање по породици и збирно.

Након провере у Центру за социјални рад захтев за регресирање са потребном документацијом доставља се Општинској управи – Одељењу за буџет и финансије, ради контроле и исплате субвенције ЈКП по овом основу.

**Члан 10.**

Овај правилник ступа на снагу осмог дана од дана објављивања у "Службеном листу општине Пожега", а примењиваће се од 01.01.2020. године.

**01 Број: 110-8/2019**

**СКУПШТИНА ОПШТИНЕ ПОЖЕГА**

 **ПРЕДСЕДНИК,**

 **Верица Богићевић, с.р.**

**Садржај: стр.**

|  |  |  |  |  |
| --- | --- | --- | --- | --- |
| - | Одлука о изменама и допунама Одлуке о локалним комуналним таксама на територији општине Пожега | 1 | - | 1 |
| -  | Одлука о измени допуни Одлуке о утврђивању просечних цена квадратног метра одговарајућих непокретности за утврђивање пореза на имовину за 2020. годину на територији општине Пожега | 2 | - | 2 |
| - | Правилник о субвенционисању трошкова комуналних услуга породици са троје и више деце и дететом са сметњама у развоју | 3 | - | 5 |

|  |
| --- |
| **Издавач: Скупштина општине Пожега****Одговорни уредник: Секретар Скупштине општине Пожега – Боривоје Неоричић****Штампа: Општинска управа Пожега** |